Honderde voorstelle ingedien om kragnood vinnig te verlig(Argieffoto: Windlab) Die minister van minerale hulpbronne sê sy departement het altesame 481 voorstelle gekry om alternatiewe noodkrag so gou moontlik beskikbaar te stel. Gwede Mantashe sê daar word hard gewerk om binne maande planne te hê om ŉ oplossing vir Suid-Afrika se voortslepende kragkrisis te vind. Mantashe het in Oktober verlede jaar die hersiene geïntegreerde hulpbronplan (IRP) bekend gemaak. Ingevolge dié plan is maatskappye gevra om voorstelle te maak om so gou moontlik tussen 2 000 MW en 3 000 MW aan die netwerk te verskaf. Dit moet ook teen lae koste gedoen word. “Onbetroubare elektrisiteitsvoorsiening is die grootste bedreiging vir ekonomiese groei, werkskepping en ontwikkeling,” het Mantashe Woensdag tydens die debat oor pres. Cyril Ramaphosa se staatsrede gesê. Gwede Mantashe. (Foto: Maroela Media) Hy het dit weereens benadruk dat beurtkrag vir minstens die volgende twee jaar Suid-Afrika se voorland is terwyl Eskom sy verouderende kragnetwerk probeer regruk. Beurtkrag is inderdaad Donderdag weer in werking gestel. Pres. Ramaphosa het vroeër gesê die regering gaan noodkrag verkry, vereistes vir opwekking vir eie gebruik verslap en munisipaliteite toelaat om direk hul eie krag aan te koop. Volgens Mantashe sal maatskappye wat noodkrag aan die netwerk voorsien, dit tussen drie en 12 maande ná goedkeuring kan doen. Wat betref opwekking vir eie gebruik het die Nasionale Energiereguleerder (Nersa) 132 aansoeke ontvang vir fasiliteite wat minder as 1 MW kan opwek. Dit is een van die kategorieë waar lisensievoorwaardes onlangs verslap is. Hulle het ŉ algehele kapasiteit van 59 MW. “Hiervan is 75 aansoeke met ŉ algehele kapasiteit van 42 MW goedgekeur. Die oorblywende 57 aansoeke – met ŉ algehele kapasiteit van 16 MW – word nog verwerk. “Dit duur gemiddeld 38 werksdae vir Nersa om ŉ aansoek om registrasie te verwerk,” het Mantashe gesê. Opposisiepartye het vroeër daarop gesinspeel dat Mantashe sloer met die proses om onafhanklike kragvoorsieners toe te laat om die bedryf te betree, in weerwil van pres. Ramaphosa se opdrag.